Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την προσωρινή αναστολή των αυτόνομων δασμών του κοινού δασμολογίου κατά την εισαγωγή ορισμένων βιομηχανικών προϊόντων και για το άνοιγμα και τον τρόπο διαχείρισης των αυτόνομων κοινοτικών δασμολογικών ποσοστώσεων κατά την εισαγωγή ορισμένων προϊόντων της αλιείας στις Καναρίους Νήσους

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τον Οκτώβριο και Νοέμβριο 2000, οι ισπανικές αρχές ζήτησαν την παράταση για μία δεκαετία της ισχύος των μέτρων του κοινού δασμολογίου για τις Καναρίους Νήσους, που θεσπίστηκαν αρχικά βάσει του κανονισμού (ΕΟΚ) αριθ. 1911/91 του Συμβουλίου σχετικά με την εφαρμογή των διατάξεων της κοινοτικής νομοθεσίας στις Καναρίους Νήσους ο οποίος λήγει στις 31.12.2001 και υπέβαλαν ορισμένα δικαιολογητικά έγγραφα για τεκμηρίωση της παραπάνω αίτησης. Ωστόσο, η προθεσμία για την εξέταση των δικαιολογητικών δεν επαρκούσε για να αποφασιστεί κατά πόσο η συνέχιση της εφαρμογής των μέτρων κατά τη νέα δεκαετία ήταν δικαιολογημένη. Για το λόγο αυτό παρατάθηκε η εφαρμογή των δασμολογικών μέτρων για ένα ακόμα έτος, σύμφωνα με τους κανονισμούς (ΕΚ) αριθ. 1105/2001 και αριθ. 1106/2001 του Συμβουλίου.

Στη συνέχεια, η Επιτροπή εξέτασε προσεκτικά τα διαθέσιμα στατιστικά δεδομένα και είχε εκτενείς συζητήσεις με τα ενδιαφερόμενα μέρη στις Καναρίους Νήσους, περιλαμβανομένων επιτόπου επισκέψεων στις εγκαταστάσεις ορισμένων βιομηχανικών μονάδων στο Teneriffa. Από τις πληροφορίες αυτές η Επιτροπή συμπέρανε ότι παρά τη γενική βελτίωση της κοινωνικής και οικονομικής κατάστασης στις Καναρίους Νήσους την τελευταία δεκαετία, ο βιομηχανικός τομέας υποφέρει σε μεγάλο βαθμό λόγω της απόκεντρης περιφερειακής του θέσης. Η συνεισφορά του τομέα αυτού στο ΑΕΠ των Καναρίων Νήσων μειώθηκε κατά την τελευταία διετία σε λιγότερο του 6 % του τοπικού ΑΕΠ. Εάν η παρούσα εξέλιξη επιβεβαιωθεί, υπάρχει κίνδυνος ο βιομηχανικός τομέας να καταστεί ασήμαντος για την τοπική οικονομία.

Δεδομένων των στόχων του άρθρου 299 της συνθήκης προτείνεται συνεπώς η θέσπιση νέων μέτρων του κοινού δασμολογίου τα οποία να λαμβάνουν υπόψη :

- τις αλλαγές της. κοινωνικής και οικονομικής κατάστασης του πληθυσμού των Νήσων,

- τη δύσκολη ανταγωνιστική κατάσταση του τοπικού βιομηχανικού κλάδου,

- και τις αλλαγές του επιπέδου των δασμών του κοινού δασμολογίου που προκύπτουν από τα αποτελέσματα του γύρου της Ουρουγουάης.

Βάσει των προαναφερομένων προτείνεται συνεπώς:

- να μην εφαρμοστούν μέτρα για τα προϊόντα για τα οποία ο συμβατικός δασμός του κοινού δασμολογίου είναι χαμηλότερος από 2%, δεδομένου του ασήμαντου οικονομικού αντίκτυπου του.

- να καταργηθούν σταδιακά, μέσα σε μία πενταετία, οι αναστολές όσον αφορά τα προϊόντα που προορίζονται στους τελικούς καταναλωτές ώστε να αποφευχθεί κάθε πληθωριστικός αντίκτυπος στην τοπική οικονομία.

- να καταργηθούν πλήρως οι δασμοί του κοινού δασμολογίου για τον εξοπλισμό και τις πρώτες ύλες, τα ανταλλακτικά και τα συστατικά μέρη για τη συντήρηση και τη βιομηχανική μεταποίηση.

Επιπλέον, η εξαιρετικά ειδική γεωγραφική θέση των Καναρίων Νήσων όσον αφορά τις πηγές εφοδιασμού σε ορισμένα βασικά προϊόντα της αλιείας για τη διατροφή του τοπικού πληθυσμού συνεπάγεται συμπληρωματικό κόστος για τον εν λόγω τομέα. Το φυσικό αυτό μειονέκτημα είναι δυνατό να αντιμετωπισθεί, μεταξύ άλλων, με την πλήρη αναστολή των δασμών για ορισμένα προϊόντα της αλιείας στο πλαίσιο κοινοτικών δασμολογικών ποσοστώσεων κατάλληλου όγκου. Προτείνεται συνεπώς το άνοιγμα δύο δασμολογικών ποσοστώσεων 20.000 τόνων, εκάστης, ψαριών, φιλέτων από ψάρι και σαρκών ψαριών καθώς και μαλακόστρακων και μαλακίων. Η εν λόγω δασμολογική ποσόστωση θα ανοιχθεί για μία πενταετία και η βασική δασμολογική ποσόστωση θα αυξάνεται κατά 2,5 % ετησίως.

Η πρόταση προβλέπει επίσης μέτρα χάρη στα οποία η Επιτροπή θα είναι σε θέση να ενημερώνεται τακτικά για τις εν λόγω εισαγωγές και με τα οποία η Επιτροπή θα εξουσιοδοτείται, αφού της κοινοποιηθεί η γνώμη της επιτροπής τελωνειακού κώδικα, να λαμβάνει εάν χρειασθεί, προσωρινά μέτρα προκειμένου να αποφευχθούν κερδοσκοπικές εκτροπές του εμπορίου έως ότου τα κοινοτικά όργανα θεσπίσουν κάποια οριστική λύση.

Για λόγους απλούστευσης η πρόταση περιλαμβάνει μέτρα με τα οποία η Επιτροπή εξουσιοδοτείται, αφού της κοινοποιηθεί η γνώμη της επιτροπής τελωνειακού κώδικα, να πραγματοποιεί τις απαραίτητες τροποποιήσεις και τεχνικές προσαρμογές στα παραρτήματα του παρόντος κανονισμού, περιλαμβανομένης της δημοσίευσης ενοποιημένης έκδοσης, λόγω των τροποποιήσεων της συνδυασμένης ονοματολογίας.

2001/0289 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την προσωρινή αναστολή των αυτόνομων δασμών του κοινού δασμολογίου κατά την εισαγωγή ορισμένων βιομηχανικών προϊόντων και για το άνοιγμα και τον τρόπο διαχείρισης των αυτόνομων κοινοτικών δασμολογικών ποσοστώσεων κατά την εισαγωγή ορισμένων προϊόντων της αλιείας στις Καναρίους Νήσους

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 299, παράγραφος 2,

την πρόταση της Επιτροπής [1],

[1] ΕΕ C , , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , , σ. .

τη γνώμη της Οικονομικής και Κοινωνικής Επιτροπής [3],

[3] ΕΕ C , , σ. .

τη γνώμη της Επιτροπής των Περιφερειών [4],

[4] ΕΕ C , , σ. .

Εκτιμώντας τα ακόλουθα :

(1) Τον Οκτώβριο και Νοέμβριο 2000 οι ισπανικές αρχές ζήτησαν την παράταση για μία δεκαετία, της ισχύος των μέτρων του κοινού δασμολογίου για τις Καναρίους Νήσους, που θεσπίστηκαν αρχικά βάσει του κανονισμού (ΕΟΚ) αριθ. 1911/91 του Συμβουλίου σχετικά με την εφαρμογή των διατάξεων της κοινοτικής νομοθεσίας στις Καναρίους Νήσους [5] και ο οποίος λήγει στις 31 Δεκεμβρίου 2001 και υπέβαλαν ορισμένα δικαιολογητικά έγγραφα για την τεκμηρίωση της παραπάνω αίτησης. Ωστόσο, η προθεσμία για την εξέταση των δικαιολογητικών δεν επαρκούσε για να αποφασιστεί κατά πόσο επιβάλλεται η συνέχιση της εφαρμογής των μέτρων κατά τη νέα δεκαετία.

[5] ΕΕ L 171, 29/06/1991, σ. 1

(2) Για το λόγο αυτό το Συμβούλιο παρέτεινε για ένα έτος την εφαρμογή των δασμολογικών μέτρων βάσει του κανονισμού (ΕΚ) αριθ. 1105/2001 περί τροποποίησης του κανονισμού (ΕΟΚ) αριθ. 1911/91 σχετικά με την εφαρμογή των διατάξεων της κοινοτικής νομοθεσίας στις Καναρίους Νήσους [6] και του κανονισμού 1106/2001 για την παράταση της περιόδου εφαρμογής του κανονισμού (EΟΚ) αριθ. 3621/92 για την προσωρινή αναστολή των αυτόνομων δασμών του κοινού δασμολογίου κατά την εισαγωγή ορισμένων προϊόντων της αλιείας στις Καναρίους Νήσους και του κανονισμού (EΚ) αριθ. 527/96 για την προσωρινή αναστολή των αυτόνομων δασμών του κοινού δασμολογίου και για τη σταδιακή εφαρμογή των δασμών του κοινού δασμολογίου κατά την εισαγωγή ορισμένων βιομηχανικών προϊόντων στις Καναρίους Νήσους [7].

[6] ΕΕ L 151, 7/6/2001, σ. 1

[7] ΕΕ L 151, 7/6/2001, σ. 3

(3) Μετά την εφαρμογή των ειδικών μέτρων για τις Κανάριους Νήσους το 1991, η οικονομική κατάσταση της περιοχής έχει βελτιωθεί ουσιαστικά. Το μέσο εισόδημα των εργαζομένων έχει σχεδόν φθάσει τους αντίστοιχους μέσους όρους στην Ισπανία. Η ανεργία μειώθηκε σε επίπεδο αντίστοιχο με τον ισπανικό μέσο όρο (γύρω στο 12%) και η διαφορά επιπέδου ζωής των κατοίκων των Νήσων με τον υπόλοιπο πληθυσμό της Ισπανίας έχει σχεδόν εξαλειφθεί. Η εξέλιξη αυτή οφείλεται κυρίως στην αλματώδη ανάπτυξη του τουριστικού τομέα και του συνεπαγόμενου εμπορίου καθώς και σε βελτίωση του γεωργικού τομέα.

(4) Ωστόσο, διαπιστώθηκε παράλληλα ότι η ανάπτυξη του βιομηχανικού μεταποιητικού κλάδου ήταν σημαντικά χαμηλότερη από την αντίστοιχη των άλλων δύο τομέων και ότι ο τομέας κινδυνεύει να περιθωριοποιηθεί. Η συνεισφορά του τομέα στο ΑΕΠ των Καναρίων Νήσων μειώθηκε κατά τα δύο τελευταία έτη και αντιπροσωπεύει λιγότερο από 6% του τοπικού ΑΕΠ. Οι λόγοι της μείωσης αυτής θα εκτεθούν παρακάτω. Περαιτέρω μείωση στον τομέα ενέχει τον κίνδυνο να καταστεί πλέον ευάλωτη η γενική οικονομική κατάσταση εάν ληφθεί υπόψη η αστάθεια που χαρακτηρίζει κάπως τον τουριστικό τομέα από τον οποίο τα Νησιά εξαρτώνται ολοένα περισσότερο.

(5) Έως τώρα η βιομηχανική παραγωγή στις Καναρίους Νήσους προορίζεται για την τοπική αγορά και παρά την εγγύτητα με την αφρικανική ήπειρο, συναντά τεράστιες δυσκολίες στην εξεύρεση αγορών έξω από τις Νήσους. Η δύσκολη αυτή κατάσταση οφείλεται κυρίως στην έλλειψη μέσων μεταφοράς και στο υψηλό μεταφορικό κόστος κατά την αγορά και διανομή αγαθών. Αυτό έχει με τη σειρά του αρνητικό αντίκτυπο στο κόστος μεταποίησης των τελικών προϊόντων, έτσι ώστε να σημειώνεται αύξηση του κόστους έως και 12% σε σχέση με το κόστος αντίστοιχων εταιρειών που δραστηριοποιούνται στην ηπειρωτική Ισπανία, ανάλογα με το προϊόν. Επιπλέον, η αύξηση της τιμής της ενέργειας και ο παγκόσμιος αντίκτυπός της στο κόστος των μεταφορών κατά την τελευταία διετία συνέβαλε οπωσδήποτε στην περαιτέρω επιδείνωση της ανταγωνιστικής θέσης του βιομηχανικού τομέα στις Κανάριους Νήσους. Παράλληλα, τα πλεονεκτήματα από την αναστολή των αυτόνομων δασμών που ξεκίνησε το 1991 με στόχο τη στήριξη του τομέα, μειώνονταν ολοένα περισσότερο. Η ανταγωνιστικότητα των τοπικών βιομηχανιών επλήγη συνεπώς σε σχέση με αυτή των βιομηχανιών της ηπειρωτικής Ισπανίας και ευρύτερα της Κοινότητας.

(6) Οι δύο αυτοί λόγοι είχαν ως συνέπεια τη στασιμότητα της βιομηχανικής ανάπτυξης με αποτέλεσμα να περιθωριοποιηθεί ο τομέας σε σχέση με τη γενικότερη οικονομική ανάπτυξη των Καναρίων Νήσων.

(7) Λαμβανομένης υπόψη της κοινωνικής και οικονομικής ανάπτυξης των Καναρίων Νήσων από το 1991 δεν είναι σκόπιμη η σταδιακή κατάργηση των ισχυόντων αυτόνομων δασμών έως το τέλος του 2001. Η κατάργηση των εν λόγω μέτρων θα είχε άμεσες πληθωριστικές συνέπειες στην τοπική αγορά και θα έθετε λίγο πολύ σε κίνδυνο τον ήδη ασθενή βιομηχανικό πόλο των Νήσων. Ωστόσο, κρίνεται απαραίτητη η αναδιάρθρωση των δασμολογικών μέτρων λαμβάνοντας υπόψη :

- τις αλλαγές στην κοινωνική και οικονομική κατάσταση των κατοίκων των Νήσων,

- τη δύσκολη ανταγωνιστική κατάσταση του τοπικού βιομηχανικού κλάδου, και

- τις αλλαγές των δασμών του κοινού δασμολογίου βάσει των πορισμάτων του γύρου της Ουρουγουάης.

(8) Πρέπει συνεπώς να υπάρξει διαφορετική μεταχείριση για τα προϊόντα τελικής χρήσης, τα κεφαλαιουχικά αγαθά, τις πρώτες ύλες, τα ανταλλακτικά και τα συστατικά μέρη για βιομηχανική μεταποίηση και συντήρηση. Τα προϊόντα που υπόκεινται σε δασμούς του κοινού δασμολογίου χαμηλότερους από 2% δεν πρέπει να υπάγονται πλέον σε καθεστώτα αναστολής δασμών δεδομένου ότι ο οικονομικός αντίκτυπος του μέτρου αυτού θεωρείται ασήμαντος. Επιπλέον, τα προϊόντα τα οποία υπόκεινται στον τοπικό δασμό, τον καλούμενο "Arbitrio sobre los Importaciones y Entregas de Mercancνas en las islas Canarias" (ΑΙΕΜ) δεν θα υπάγονται επίσης στο καθεστώς αναστολής εφόσον αυτό θα αντιτίθετο στην αρχή της ενιαίας αγοράς για την μη αντικατάσταση των κοινοτικών δασμών από τοπικούς δασμούς.

(9) Στα προϊόντα εισαγωγής και τελικής χρήσης εφαρμόστηκε μέσος δασμός ύψους 4,5% κατά τα έτη 2000 και 2001. Δεδομένου ότι η κοινωνική και οικονομική κατάσταση των κατοίκων των Νήσων βελτιώθηκε σημαντικά από το 1991 και λαμβάνοντας υπόψη ότι υπάρχουν στην Κοινότητα πολλές άλλες περιοχές σε πολύ δυσμενέστερη οικονομική κατάσταση οι οποίες δεν χαίρουν παρόμοιων πλεονεκτημάτων, θεωρείται σκόπιμο όπως σταματήσουν οι δασμολογικές αναστολές για τα αγαθά τελικής χρήσης.

(10) Ωστόσο, για να αποφευχθούν οποιεσδήποτε πληθωριστικές τάσεις στην αγορά των Καναρίων Νήσων, τα μέτρα αυτά πρέπει να καταργηθούν σταδιακά, σε πενταετή περίοδο.

(11) Προκειμένου να αποφευχθεί εκτροπή του εμπορίου των αγαθών τελικής χρήσης οι αναστολές θα ισχύουν μόνο για προϊόντα τα οποία εκφορτώνονται από λιμάνια ή αεροδρόμια όταν η διασάφηση για θέση σε ελεύθερη κυκλοφορία υποβάλλεται στις ισπανικές τελωνειακές αρχές των Καναρίων Νήσων και τα οποία μεταφέρονται εκτός των τελωνειακών χώρων μετά τη θέση τους σε ελεύθερη κυκλοφορία. Επιπλέον, πρέπει να προβλεφθούν ειδικές ρυθμίσεις όσον αφορά τις εισαγωγές αυτοκινήτων.

(12) Όπως διαπιστώθηκε παραπάνω, ο βιομηχανικός τομέας διατρέχει σήμερα τον κίνδυνο περιθωριοποίησης και απέχει περισσότερο από ποτέ του να είναι σε θέση να επιτύχει οικονομίες κλίμακας πωλώντας τα προϊόντα του σε καταναλωτές εκτός των Νήσων. Προκειμένου να σημειωθεί ανάκαμψη και βελτίωση της ανταγωνιστικότητάς στον τομέα αυτό πρέπει να ληφθεί σειρά μέτρων με τα οποία να ανοίγονται μακροπρόθεσμες προοπτικές για τους επενδυτές και να παρέχεται η δυνατότητα στους οικονομικούς φορείς να αυξάνουν τις βιομηχανικές και εμπορικές τους δραστηριότητες σε επίπεδο που να τις καθιστά πλέον ενδιαφέρουσες ώστε οι εταιρείες θαλασσίων μεταφορών να προσφέρουν καλύτερες υπηρεσίες σε λογικές τιμές.

(13) Είναι συνεπώς κατάλληλο να ανασταλούν πλήρως οι δασμοί του κοινού δασμολογίου για :

- τα κεφαλαιουχικά αγαθά, και

- τις πρώτες ύλες, τα ανταλλακτικά και συστατικά μέρη για μεταποίηση και συντήρηση

που χρησιμοποιούνται από τις εταιρείες των Καναρίων Νήσων για περίοδο 10 ετών από 1.1.2002.

(14) Οι αναστολές πρέπει να πραγματοποιούνται υπό τον όρο ότι η τελική χρήση των προϊόντων γίνεται σύμφωνα με την ισχύουσα τελωνειακή νομοθεσία.

(15) Η εξαιρετικά ειδική γεωγραφική θέση των Καναρίων Νήσων όσον αφορά τις πηγές εφοδιασμού σε ορισμένα βασικά προϊόντα της αλιείας για τη διατροφή του τοπικού πληθυσμού συνεπάγεται συμπληρωματικό κόστος για τον εν λόγω τομέα. Το φυσικό αυτό μειονέκτημα είναι δυνατό να αντιμετωπισθεί, μεταξύ άλλων, με την προσωρινή αναστολή των τελωνειακών δασμών στις εισαγωγές των εν λόγω προϊόντων από τρίτες χώρες στο πλαίσιο κοινοτικών δασμολογικών ποσοστώσεων καταλλήλου όγκου.

(16) Οι αρμόδιες ισπανικές αρχές υπέβαλαν έκθεση σχετικά με τη λειτουργία του συστήματος δασμολογικής αναστολής βάσει του κανονισμού (EΟΚ) αριθ. 3621/92, και η Επιτροπή εξέτασε τον αντίκτυπο των μέτρων που εφαρμόζονται στις εισαγωγές ορισμένων προϊόντων της αλιείας στις Κανάριους Νήσους.

(17) Η Επιτροπή θεωρεί ότι το άνοιγμα δύο δασμολογικών ποσοστώσεων για ορισμένα προϊόντα της αλιείας δικαιολογείται εφόσον με τον τρόπο αυτό ικανοποιούνται οι ανάγκες της εσωτερικής αγοράς των Καναρίων Νήσων ενώ εξασφαλίζεται ότι η ροή των εισαγωγών με μειωμένους δασμούς στην Κοινότητα καθίσταται προβλέψιμη και προσδιορίσιμη.

(18) Προκειμένου να μην θιγεί άμεσα η λειτουργία της εσωτερικής αγοράς, πρέπει να ληφθούν μέτρα ώστε να διασφαλιστεί ότι τα προϊόντα της αλιείας για τα οποία ζητείται αναστολή προορίζονται αποκλειστικά στην εσωτερική αγορά των Καναρίων Νήσων.

(19) Ο κανονισμός (ΕΟΚ) αριθ. 2454/93 της Επιτροπής της 2ας Ιουλίου 1993 περί καθορισμού ορισμένων διατάξεων εφαρμογής του κανονισμού (ΕΟΚ) αριθ. 2913/92 περί θεσπίσεως του κοινοτικού τελωνειακού κώδικα [8] κωδικοποίησε τους κανόνες διαχείρισης των δασμολογικών ποσοστώσεων που προορίζονται να χρησιμοποιηθούν σύμφωνα με τη χρονολογική σειρά των ημερομηνιών των τελωνειακών διασαφήσεων.

[8] ΕΕ L 253, 11/10/1993, σ. 1

(20) Πρέπει να ληφθούν μέτρα ώστε η Επιτροπή να ενημερώνεται τακτικά σχετικά με τις εν λόγω εισαγωγές, και ενδεχομένως, να θεσπίζει, αφού έχει προηγουμένως λάβει τη γνώμη της επιτροπής τελωνειακού κώδικα, προσωρινά μέτρα με στόχο την αποφυγή κάθε κερδοσκοπικής εκτροπής των εμπορικών συναλλαγών έως ότου τα κοινοτικά όργανα θεσπίσουν κάποια οριστικά λύση.

(21) Οι τροποποιήσεις που πραγματοποιούνται στη συνδυασμένη ονοματολογία δεν συνεπάγονται κανονικά ουσιώδεις αλλαγές όσον αφορά την φύση των μέτρων. Για λόγους απλούστευσης, η Επιτροπή πρέπει να είναι σε θέση αφού έχει λάβει τη γνώμη της επιτροπής τελωνειακού κώδικα, να προβαίνει στις απαραίτητες τεχνικές προσαρμογές και τροποποιήσεις των παραρτημάτων του παρόντος κανονισμού, ιδίως για την έκδοση ενοποιημένης έκδοσης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από 1ης Ιανουαρίου 2002 έως 31ης Δεκεμβρίου 2006, οι δασμοί του κοινού δασμολογίου που θα εφαρμόζονται στις εισαγωγές στις Καναρίους Νήσους προϊόντων τελικής χρήσης που αριθμούνται στο παράρτημα Ι τμήμα Α, αναστέλλονται στο επίπεδο και σύμφωνα με το χρονοδιάγραμμα που εκτίθεται στο εν λόγω τμήμα.

2. Από 1ης Ιανουαρίου 2002 έως 31ης Δεκεμβρίου 2006, οι δασμοί του κοινού δασμολογίου που θα εφαρμόζονται στις εισαγωγές στις Καναρίους Νήσους προϊόντων τελικής χρήσης που αριθμούνται στο παράρτημα Ι, τμήμα Β αναστέλλονται στο επίπεδο και σύμφωνα με το χρονοδιάγραμμα που εκτίθεται στο εν λόγω τμήμα, μέχρι τις ποσότητες που αναφέρονται.

3. Οι αναστολές αφορούν αποκλειστικά προϊόντα τα οποία εκφορτώνονται από λιμάνια και αεροδρόμια πριν υποβληθεί η διασάφηση για θέση σε ελεύθερη κυκλοφορία στις τελωνειακές αρχές των Καναρίων Νήσων.

Τα εισαγόμενα αυτοκίνητα (κωδικός ΣΟ 8703) και μοτοσικλέτες (κωδικός ΣΟ 8711), για τα οποία οι δασμοί ανεστάλησαν σύμφωνα με τον παρόντα κανονισμό, πρέπει να λαμβάνουν αριθμό κυκλοφορίας για περίοδο τουλάχιστον 24 μηνών και η εγγραφή αυτή να ζητείται από άτομα τα οποία έχουν την κύρια κατοικία τους στις Κανάριους Νήσους, σύμφωνα με τις διατάξεις του ισπανικού κώδικα οδικής κυκλοφορίας.

4. Από 1ης Ιανουαρίου 2002 έως 31ης Δεκεμβρίου 2011 αναστέλλονται πλήρως οι δασμοί του κοινού δασμολογίου που εφαρμόζονται στις εισαγωγές στις Κανάριους Νήσους κεφαλαιουχικών αγαθών για εμπορική και βιομηχανική χρήση που αριθμούνται στο παράρτημα ΙΙ. Τα αγαθά αυτά πρέπει να χρησιμοποιούνται κατά τους 24 μήνες που έπονται της θέσης τους σε ελεύθερη κυκλοφορία από οικονομικούς φορείς εγκατεστημένους στις Κανάριους Νήσους.

5. Από 1ης Ιανουαρίου 2002 έως 31ης Δεκεμβρίου 2011, αναστέλλονται πλήρως οι δασμοί του κοινού δασμολογίου που εφαρμόζονται στις εισαγωγές στις Κανάριους Νήσους πρώτων υλών, ανταλλακτικών και συστατικών μερών για συντήρηση και βιομηχανική μεταποίηση που αριθμούνται στο παράρτημα ΙΙΙ.

Άρθρο 2

1. Οι αρμόδιες ισπανικές αρχές λαμβάνουν κάθε απαραίτητο μέτρο για να εξασφαλίσουν τη συμμόρφωση με το άρθρο 1. Ενημερώνουν την Επιτροπή σχετικά με τα μέτρα αυτά που εφαρμόζονται πριν την 1η Ιουλίου 2002.

2. Η αναστολή των δασμών που αναφέρονται στο άρθρο 1 παράγραφοι 4 και 5 θα υπόκειται συνεπώς στους όρους του εν λόγω ειδικού προορισμού σύμφωνα με τα άρθρα 21 και 82 του κανονισμού (ΕΟΚ) αριθ.2913/92 [9] και στους ελέγχους που ορίζονται στις κοινοτικές διατάξεις εφαρμογής των παραπάνω άρθρων.

[9] ΕΕ L 302, 19/10(1992, σ. 1 όπως τροποποιήθηκε τελευταία

3. H Επιτροπή θα διαχειρίζεται τις δασμολογικές ποσοστώσεις που αριθμούνται στο παράρτημα Ι τμήμα Β και στο παράρτημα IV, σύμφωνα με τα άρθρα 308α, 308β και 308γ, του κανονισμού (ΕΟΚ) αριθ. 2454/93.

Άρθρο 3

1. Από 1ης Ιανουαρίου 2003 έως 31ης Δεκεμβρίου 2006, οι δασμοί του κοινού δασμολογίου που εφαρμόζονται στις εισαγωγές στις Κανάριους Νήσους προϊόντων της αλιείας που αριθμούνται στο παράρτημα IV αναστέλλονται πλήρως για τις ποσότητες που αναφέρονται για το σκοπό αυτό.

2. Η αναστολή που αναφέρεται στην παράγραφο 1 χορηγείται αποκλειστικά στα προϊόντα που προορίζονται για την εγχώρια αγορά των Καναρίων Νήσων. Θα εφαρμόζονται αποκλειστικά στα προϊόντα της αλιείας που εκφορτώνονται από λιμάνια ή αεροδρόμια πριν υποβληθεί η διασάφηση για θέση σε ελεύθερη κυκλοφορία στις τελωνειακές αρχές των Καναρίων Νήσων.

Οι αρμόδιες ισπανικές αρχές λαμβάνουν τα απαραίτητα μέτρα για να εξασφαλίσουν την τήρηση του μέτρου, και ιδίως την είσπραξη των δασμών του κοινού δασμολογίου, όταν τα εν λόγω προϊόντα αποστέλλονται προς άλλα μέρη του τελωνειακού εδάφους της Κοινότητας. Ενημερώνουν την Επιτροπή για τα μέτρα που εφαρμόζονται πριν την 1η Ιουλίου 2002.

3. Η βασική ποσότητα ποσοστώσεων που εκτίθεται στο παράρτημα IV αυξάνεται ετησίως κατά 2,5%.

Άρθρο 4

1. Την 1η Μαρτίου και την 1η Οκτωβρίου κάθε έτους οι αρμόδιες ισπανικές αρχές θα υποβάλλουν εξαμηνιαία έκθεση στην Επιτροπή σχετικά με τις εισαγωγές προϊόντων για τις οποίες χορηγήθηκε αναστολή δασμών σύμφωνα με τις διατάξεις του άρθρου 1. Οι εκθέσεις θα καλύπτουν την περίοδο από 1ης Ιανουαρίου έως 30 Ιουνίου και από 1ης Ιουλίου έως 31ης Δεκεμβρίου κάθε έτους αντίστοιχα. Οι εκθέσεις θα περιλαμβάνουν τον οκταψήφιο κωδικό ΣΟ, τη συνολική δασμολογητέα αξία και το συνολικό βάρος των εισαγωγών κατά το τελευταίο εξάμηνο. Η έκθεση θα διαιρείται σε τέσσερα μέρη, σύμφωνα με τα παραρτήματα Ι, ΙΙ και ΙΙΙ του παρόντος κανονισμού.

2. Εάν οι ισπανικές αρχές επιθυμούν να αφαιρέσουν ή να προσθέσουν νέα προϊόντα στα προϊόντα που αριθμούνται στα παραρτήματα ΙΙ και ΙΙΙ του παρόντος κανονισμού, θα υποβάλλουν αίτηση στην Επιτροπή πριν την 1η Απριλίου κάθε έτους, στην οποία θα επισυνάπτουν επαρκή αποδεικτικά στοιχεία που να αιτιολογούν την αίτηση. Η Επιτροπή θα εξετάζει την αίτηση βάσει των αποδεικτικών στοιχείων που της υποβάλλονται και θα προτείνει στο Συμβούλιο, όταν θεωρεί ότι η αίτηση πρέπει να γίνει αποδεκτή, τις απαραίτητες τροποποιήσεις στα σχετικά παραρτήματα.

Άρθρο 5

1. Πριν από την 1η Ιουνίου 2004, οι αρμόδιες ισπανικές αρχές θα υποβάλουν έκθεση στην Επιτροπή για τη θέση σε εφαρμογή των μέτρων που προβλέπονται στο άρθρο 3. Η Επιτροπή θα εξετάσει τα αποτελέσματα των εγκριθέντων μέτρων και, ενδεχομένως, με βάση τα αποτελέσματα αυτής της ενδιάμεσης εξέτασης, θα υποβάλει στο Συμβούλιο τις κατάλληλες προτάσεις για τη μεταβολή των ποσοτήτων προς εισαγωγή.

2. Πριν την 1η Ιουνίου 2006, οι αρμόδιες ισπανικές αρχές θα υποβάλουν έκθεση στην Επιτροπή για τη θέση σε εφαρμογή των μέτρων που αναφέρονται στο άρθρο 3 μετά το 2004. Η Επιτροπή θα επανεξετάσει τα αποτελέσματα των εγκριθέντων μέτρων και, ενδεχομένως, με βάση τα αποτελέσματα αυτής της επανεξέτασης, θα υποβάλει στο Συμβούλιο τις κατάλληλες προτάσεις για την περίοδο μετά το 2006.

Άρθρο 6

1. Σε περίπτωση που έχει λόγους να πιστεύει ότι οι εγκριθείσες αναστολές στο πλαίσιο του παρόντος κανονισμού είχαν ως αποτέλεσμα την εκτροπή του εμπορίου για ένα συγκεκριμένο προϊόν, η Επιτροπή δύναται, εφόσον έχει λάβει γνώση της γνώμης της επιτροπής τελωνειακού κώδικα, να ακυρώνει προσωρινά την αναστολή με κανονισμό της Επιτροπής, για περίοδο που δεν υπερβαίνει τους 12 μήνες. Οι εισαγωγικοί δασμοί στα προϊόντα για τα οποία η αναστολή ακυρώθηκε προσωρινά θα είναι εγγυημένη και η θέση σε ελεύθερη κυκλοφορία των εν λόγω προϊόντων στις Καναρίους Νήσους θα εξαρτάται από την παροχή παρόμοιας εγγύησης.

2. Σε περίπτωση που το Συμβούλιο αποφασίσει βάσει πρόταση της Επιτροπής και εντός της περιόδου των 12 μηνών ότι η αναστολή πρέπει να ακυρωθεί οριστικά, το ποσό των εγγυημένων δασμών πρέπει να εισπραχθεί οριστικά.

3. Σε περίπτωση που ουδεμία οριστική απόφαση δεν έχει ληφθεί εντός της προθεσμίας των 12 μηνών σύμφωνα με την παράγραφο 2, οι εγγυήσεις θα ελευθερώνονται.

Άρθρο 7

Η Επιτροπή δύναται, όταν είναι απαραίτητο και εφόσον έχει λάβει τη γνώμη της επιτροπής τελωνειακού κώδικα, να προβαίνει βάσει κανονισμού σε παρόμοιες τροποποιήσεις και τεχνικές προσαρμογές των παραρτημάτων Ι έως IV του παρόντος κανονισμού, οι οποίες προκύπτουν ή απαιτούνται λόγω των τροποποιήσεων στη συνδυασμένη ονοματολογία.

Άρθρο 8

Ο παρών κανονισμός αρχίζει να ισχύει την τρίτη ημέρα που έπεται της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Προϊόντα τελικής χρήσης

>ΘΕΣΗ ΠIΝΑΚΑ>

Τμήμα B

>ΘΕΣΗ ΠIΝΑΚΑ>

ΠΑΡΑΡΤΗΜΑ II

Κεφαλαιουχικά αγαθά για εμπορική και βιομηχανική χρήση

>ΘΕΣΗ ΠIΝΑΚΑ>

ΠΑΡΑΡΤΗΜΑ III

Πρώτες ύλες, ανταλλακτικά και συστατικά μέρη για βιομηχανική μεταποίηση και συντήρηση

>ΘΕΣΗ ΠIΝΑΚΑ>

ΠΑΡΑΡΤΗΜΑ IV

Προϊόντα της αλιείας

>ΘΕΣΗ ΠIΝΑΚΑ>

ΔΗΜΟΣΙΟΝΟΜΙΚΟ ΔΕΛΤΙΟ

1. Τιτλοσ τησ ενεργειας

Πρόταση κανονισμού του Συμβουλίου για την προσωρινή αναστολή των αυτόνομων δασμών του κοινού δασμολογίου κατά την εισαγωγή ορισμένων βιομηχανικών προϊόντων και για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων κατά την εισαγωγή ορισμένων προϊόντων της αλιείας στις Καναρίους Νήσους.

2. Κονδυλιο(Α) του ΠΡΟΫΠΟΛΟΓΙΣΜΟΥ

Κεφ. 12 άρθρο 120 (1210 + 1060).

3. Νομικη βαση

Άρθρο 299 της συνθήκης ΕΚ

4. Περιγραφη τησ ενεργειας

4.1 Γενικός στόχος

Το μέτρο θα ενισχύσει την ανταγωνιστική θέση του βιομηχανικού και εμπορικού κλάδου στις Καναρίους Νήσους, λαμβανομένης υπόψη της δυσμενούς γεωγραφικής θέσης των Νήσων.

4.2 Περίοδος που καλύπτεται και ρυθμίσεις για την ανανέωσή της

Για πρώτες ύλες και κεφαλαιουχικά αγαθά: 10 έτη για καταναλωτικά αγαθά : 3 έως 5 έτη για προϊόντα της αλιείας: 5 έτη

5. Καταταξη δαπανων/εσοδων

Δασμοί του κοινού δασμολογίου

6. Ειδοσ των δαπανών/εσοδων

- Άλλα:

- Αναστολή των δασμών του κοινού δασμολογίου

7. Δημοσιονομικες επιπτωσεισ

7.1 Μέθοδος υπολογισμού του συνολικού κόστους (σχέση μεταξύ επιμέρους και συνολικού κόστους)

α) Αναστολή δασμών για βιομηχανικά και καταναλωτικά αγαθά :

Η εκτίμηση της απώλειας ιδίων πόρων (δασμών του κοινού δασμολογίου) πραγματοποιείται με βάση το ποσό των ετήσιων εισαγωγών στις Καναρίους Νήσους το 2000 για κάθε κωδικό της συνδυασμένης ονοματολογίας. Οι δασμοί που χρησιμοποιούνται για την εκτίμηση είναι αυτοί που ισχύουν κατά το 2002.

β) Ποσοστώσεις για ορισμένα προϊόντα της αλιείας

Η απώλεια ιδίων πόρων (δασμοί του κοινού δασμολογίου) εκτιμάται ως εξής :

>ΘΕΣΗ ΠIΝΑΚΑ>

7.2 Επιμέρους κατανομή του κόστους

Πιστώσεις ανάληψης υποχρεώσεων: εκατ. ευρώ (σε τρέχουσες τιμές)

>ΘΕΣΗ ΠIΝΑΚΑ>

8. Μετρα καταπολεμησης τησ απατησ

Ο έλεγχος του τελικού προορισμού των προϊόντων που καλύπτονται από τον παρόντα κανονισμό θα πραγματοποιείται σύμφωνα με τα άρθρα 291 έως 300 του κανονισμού (ΕΟΚ) αριθ. 2454/93 της Επιτροπής για τον καθορισμό των διατάξεων εφαρμογής του κοινοτικού τελωνειακού κώδικα.